বেঁচে থাকতে সমাজসেবা করতেন বাবা। তাঁর চিকিৎসা করাতে গিয়ে সমাজের একটি প্রয়োজনের কথা ভাল  ভাবেই টের পেয়েছিলেন দুই ছেলে। বাবার শ্রাদ্ধের দিন তাই যাবতীয় রীতি, লৌকিকতা পালনের সঙ্গে সমাজসেবার দায়িত্ব ভুললেন না তাঁরা। বাবার শ্রাদ্ধের সঙ্গেই তাই আয়োজন হয়েছিল রক্তদান শিবির এবং বৃক্ষরোপণের। এমনই অভিনব উদ্যোগের সাক্ষী থাকল বাঁকুড়ার সোনামুখী।
সোনামুখীর পাঁচলা গ্রামের বাসিন্দা বিমানকৃষ্ণ চট্টোপাধ্যায় এলাকায় সমাজসেবী এবং প্রকৃতিপ্রেমী হিসেবে পরিচিত ছিলেন। গত প্রায় দু’ বছর ধরে ক্যানসারে ভোগার পরে গত ১৭ নভেম্বর ৬৯ বছর বয়সে মারা যান তিনি। 

এই বিষয়ে অন্যান্য খবর

ভুরিভোজের সঙ্গে অবাক উপহার, বউভাতে অতিথিদের চমকে দিলেন নবদম্পতি
জীবনদায়ী উপহার চাইলেন বাবা, বউভাতে এসে অবাক অতিথিরা


স্থানীয় হাইস্কুলে করণিকের কাজ করতেন বিমানকৃষ্ণবাবু। ক্যানসারের চিকিৎসার সময় এগারো থেকে বারো বার কেমোথেরাপি দিতে হয়েছিল তাঁকে। কেমোথেরাপির সময়ে বেশ কয়েক বার রক্ত দিতে হয়েছিল ওই বৃদ্ধকে। তখন রক্ত জোগাড় করতে গিয়ে যথেষ্টই বিপাকে পড়েন তাঁর দুই ছেলে এবং আত্মীয়রা। রক্তের প্রয়োজনে রোগীর আত্মীয়দের কী ধরনের সমস্যায় পড়তে হয়, তখন ভাল ভাবে বুঝেছিলেন বিজয়কৃষ্ণবাবুর দুই ছেলে সৌমেন এবং সৌরভ। 

শ্রাদ্ধানুষ্ঠানে রক্তদান শিবির। নিজস্ব চিত্র
বিমানকৃষ্ণবাবুর মৃত্যুর পরেই তাই এই বিষয়টি নিয়ে ভাবনা চিন্তা শুরু করেন দুই ভাই। মঙ্গলবার বাবার শ্রাদ্ধের দিন তাই পারলৌকিক কাজের সঙ্গেই বাড়িতে রক্তদান শিবিরের আয়োজন করেন তাঁরা। আত্মীয় এবং পরিজন যাঁরা শ্রাদ্ধানুষ্ঠানে এসেছিলেন, তাঁদের মধ্যে পয়তাল্লিশজন রক্তদান করেন। 

রক্তদানের পাশাপাশি বৃক্ষরোপণ। নিজস্ব চিত্র
একই সঙ্গে প্রয়াত বাবার প্রকৃতিপ্রেমের কথাও ভোলেননি সৌমেন এবং সৌরভ। স্থানীয় যে শ্মশানে বিমানকৃষ্ণবাবুকে দাহ করা হয়েছিল, তার আশেপাশে কুড়িটি গাছের চারা লাগানো হয়। 
সৌমেন বলেন, ‘‘বাবাকে কেমো দেওয়ার সময়ে রক্তের প্রয়োজনীয়তা বুঝেছি। সেই সময়ে রক্তের কার্ড জোগাড় করা, ডোনার জোগাড় করতে গিয়ে যথেষ্ট বেগ পেতে হয় মানুষকে। সেই অনুভূতি থেকেই রক্তদান শিবির আয়োজন করেছি আমরা। সবারই যখন তখন রক্তের প্রয়োজন হতে পারে। তাই রক্তদানে প্রত্যেকেরই এগিয়ে আসা উচিত।’’